送華陰尉張苕赴邕府使幕
作者：劉禹錫
朝代：唐

paragraphs: 昔忝南宮郎，往來東觀頻。
嘗披燕公傳，聳若窺三辰。
翊聖崇國本，像賢正朝倫。
高視緬今古，清風敻無鄰。
蘭錡照通衢，一家十朱輪。
酇國嗣侯絕，韋卿世業貧。
夫子承大名，少年振芳塵。
青袍仙掌下，矯首凌煙旻。
公冶本非罪，潘郎一爲民。
風霜苦搖落，堅白無緇磷。
一旦逢良時，天光燭幽淪。
重爲長裾客，佐彼觀風臣。
分野窮禹畫，人煙過虞巡。
不言此行遠，所樂相知新。
雨起巫山陽，鳥鳴湘水濱。
離筵出蒼莽，別曲多悲辛。
今朝一杯酒，明日千里人。
從此孤舟去，悠悠天海春。